Ремонтират три сгради по Норвежката програма в Златоград | SmoyanNews — Новини от Смолян и региона
На 28.08.2015г. /петък/, министърът на енергетиката – г-жа Теменужка Петкова посети Златоград. Министърът заедно с кмета на града Мирослав Янчев и областният управител Недялко Славов направиха обиколка на обектите, които ще бъдат безвъзмездно финансирани по Норвежката програма за изпълнение на мерки по енергийна ефективност. Министър Петкова направи оглед и на сградите на ОУ „Васил Левски”, СОУ „Антим І” и сградата на Общинска администрация Златоград, които са включени в проект „Реконструкция на котелно и отоплителни системи в сградите на ОУ „Васил Левски”, СОУ „Антим І” и Общинска администрация Златоград”. С предоставената безвъзмездна финансова помощ в трите сгради ще се извърши цялостна реконструкция на котелните стопанства, включващо монтаж на нови котли с възможност за комбинирано изгаряне на пелети и дърва, подмяна на старите амортизиране отоплителни тела и тръбна мрежа. Общата стойност на предвидените дейности и за трите обекта е 756 255,99 лв. с вкл. ДДС. На 18 август 2015г. между Министерство на енергетиката и Община Златоград бе подписан договор за предоставяне на безвъзмездна финансова помощ по Норвежката програма за изпълнение на мерки по енергийна ефективност. Срокът за изпълнение на предвидените проектни дейности е 11 месеца от датата на подписване на договора. Предстои провеждане на процедури във връзка с изпълнение на предвидените проекти дейности по реда на ЗОП.